“เปิดตำนานทุเรียนสะเด็ดน้ำยะลา”เดินหน้ากระตุ้นเศรษฐกิจจังหวัด หลังคลายล็อกดาวน์
จังหวัดยะลาเดินหน้าเสริมสร้างภาพลักษณ์จังหวัดกระตุ้นเศรษฐกิจ หลังคลายล็อกดาวน์  จัดกิจกรรมงานมหกรรมผลไม้และของดีเมืองยะลา “เปิดตำนานทุเรียนสะเด็ดน้ำยะลา” ณ ศูนย์บ่มเพาะธุรกิจการแปรรูปและตลาดทุเรียน ตำบลลำใหม่ อำเภอเมือง จังหวัดยะลา เพื่อเสริมสร้างภาพลักษณ์ของจังหวัดยะลา สร้างการรับรู้และเผยแพร่ชื่อเสียงผลไม้และของดีเมืองยะลาให้เป็นที่รู้จักมากขึ้นช่วยกระตุ้นเศรษฐกิจ รวมถึงส่งเสริมการจำหน่ายผลไม้ในสถานการณ์การแพร่ระบาดของโรคติดเชื้อไวรัสโคโรนา 2019สำหรับกิจกรรมในงาน นายชัยสิทธ์ พานิชพงศ์ ผู้ว่าราชการจังหวัดยะลา เป็นประธานเปิดป้าย ศูนย์บ่มเพาะธุรกิจการแปรรูปและตลาดทุเรียน พร้อมทั้งร่วมเปิดเวทีเล่าเรื่อง เปิดตำนานทุเรียนสะเด็ดน้ำยะลา Yala Durian city  ร่วมกับรองผู้ว่าราชการจังหวัดยะลา เกษตรจังหวัด  พาณิชย์จังหวัด นายกเทศมนตรีนครยะลาและประธานวิสาหกิจชุมชนกลุ่มซื้อผลผลิตทางการเกษตรผู้ว่าราชการจังหวัดยะลา กล่าวว่า จังหวัดยะลามีพื้นที่ปลูกทุเรียนมากที่สุดในภาคใต้ตอนล่างและที่สำคัญคือ เป็นแหล่งผลิตทุเรียนคุณภาพดี รสชาติถูกใจผู้บริโภคโดยทั่วไป จากลักษณะภูมิประเทศของจังหวัดยะลาที่พื้นที่ส่วนใหญ่เป็นภูเขา เนินเขาและป่าไม้ ซึ่งเป็นแหล่งปลูกทุเรียนในพื้นที่สูงจากระดับน้ำทะเลระดับปานกลางตั้งแต่ 100 เมตรขึ้นไป ระบายน้ำได้ดี มีการจัดการที่ดีและน้ำเพียงพอต่อการเจริญเติบโต ส่งผลให้ผลทุเรียนมีเนื้อแห้ง เนียนละเอียด หลุดจากเปลือกได้ง่าย คุณภาพเป็นที่นิยมของผู้บริโภค มีความเป็นอัตลักษณ์ทุเรียนประจำถิ่น อยู่ระหว่างการขึ้นทะเบียนสิ่งบ่งชี้ทางภูมิศาสตร์ (GI) ภายใต้ชื่อ “ทุเรียนสะเด็ดน้ำยะลา” เป้าหมายการพัฒนาจังหวัดยะลาคือ คุณภาพชีวิตมั่นคง เกษตรมั่งคั่ง ท่องเที่ยวยั่งยืน เป้าหมายด้านเกษตรมั่งคั่ง ได้กำหนดแนวทางไปสู่ยะลาเมืองทุเรียน “Yala Durian City” โดยวางแนวทางส่งเสริมและพัฒนาทุเรียนครบวงจร ตั้งแต่การพัฒนาขีดความสามารถของชาวสวนทุเรียน รวมกลุ่มผู้ผลิตทุเรียน เพิ่มประสิทธิภาพการผลิตทุเรียนด้านการลดต้นทุน เพิ่มผลผลิตและพัฒนาคุณภาพผลผลิตและเป็นศูนย์กลางการค้าและธุรกิจทุเรียนครบวงจรในพื้นที่จังหวัดชายแดนภาคใต้ที่สำคัญคือ จังหวัดยะลา ได้สร้างศูนย์บ่มเพาะธุรกิจการแปรรูปและตลาดทุเรียน สำหรับการแปรรูปทุเรียนเป็นทุเรียนแช่แข็งและทุเรียนแห้งแช่แข็ง ซึ่งเป็นการสร้างมูลค่าเพิ่มและการเก็บรักษาทุเรียนได้นานขึ้น รวมถึงเป็นการสร้างงาน สร้างอาชีพให้กับประชาชนในพื้นที่ถือเป็นความภาคภูมิใจของจังหวัดยะลา ที่ได้ร่วมกันพัฒนาไปสู่ “ยะลา เมืองทุเรียนในภาคใต้ตอนล่าง” ด้านเกษตรจังหวัดยะลา เผยว่า  จังหวัดยะลาตั้งอยู่บนเทือกเขาสันกาลาคีรี พื้นที่ส่วนใหญ่เป็นลอนคลื่น สลับซับซ้อน มีป่าฝนเขตร้อนที่อุดมสมบูรณ์และมีแหล่งน้ำ ด้วยสภาพภูมิประเทศดังกล่าวทำให้พื้นที่ชุ่มชื้น มีปริมาณฝนมาก แต่ดินก็ไม่ได้ซับน้ำไว้นาน นี่ถือเป็นโอกาสที่จังหวัดยะลาสามารถผลิตผลไม้คุณภาพ โดยเฉพาะทุเรียนคุณภาพ รสชาติเป็นเอกลักษณ์ ในนามของ “ทุเรียนสะเด็ดน้ำ” ที่ปลอดภัยจากสารเคมี ต้องขอเน้นย้ำก่อนว่าทุเรียนสะเด็ดน้ำไม่ใช่สายพันธุ์ทุเรียน แต่เป็นคุณสมบัติเฉพาะของทุเรียนที่มีการปลูกกระจายในพื้นที่ที่มีสภาพภูมิประเทศและภูมิอากาศเฉพาะของยะลา จนได้ชื่อหรือแบรนด์ว่า “ทุเรียนสะเด็ดน้ำยะลา” ที่ประกอบด้วยทุเรียนหลากหลายพันธุ์ได้แก่ หมอนทอง ชะนี ก้านยาว พวงมณี มูซังคิงและโอฉี่จุดเด่นของทุเรียนสะเด็ดน้ำยะลา นอกเหนือจากการผลิตตามระบบมาตรฐาน GAP แล้ว  เกษตรกรส่วนใหญ่ไม่เน้นการใช้สารเคมี แต่จะเน้นวิถีธรรมชาติในการจัดการสวน เน้นความปลอดภัยจากระดับผู้ผลิตจนถึงผู้บริโภคและใส่ใจสิ่งแวดล้อม ใช้ระบบส่งเสริมการเกษตรแบบแปลงใหญ่ มีการรวมกลุ่มเกษตรกรเพื่อปรับระบบการผลิตและการจัดการสวนอย่างถูกต้องเหมาะสม ตรงตามปฏิทินการเจริญเติบโตของทุเรียน ลดต้นทุนการผลิตด้วยการจัดการดินและปุ๋ยที่เหมาะสม มีการใช้ปุ๋ยตามค่าวิเคราะห์ดินและการผสมปุ๋ยใช้เองยึดแนวทางเพิ่มประสิทธิภาพการผลิต “ต้นทุนต่ำ ทำคุณภาพดี มีปริมาณเพิ่ม” ทำให้จังหวัดยะลามีทุเรียนสะเด็ดน้ำจำหน่ายตลอดฤดูกาลเก็บเกี่ยว ตั้งแต่ปลายเดือนมิถุนายน -ปลายเดือนตุลาคม ตามห้วงเวลาเก็บเกี่ยวที่แปรปรวนบ้างตามสภาพภูมิอากาศของแต่ละปี ผู้บริโภคจะสามารถ “ลิ้มรสชาติอร่อยเด็ดของทุเรียนสะเด็ดน้ำได้ในราคามิตรภาพที่ทุกคนเข้าถึงได้” ขณะที่พาณิชย์จังหวัดยะลา เผยถึงการส่งเสริม ผลิตผลทางการเกษตรระดับจังหวัดยะลาที่ผ่านมา ได้จัดแคมเปญ “ชาวยะลาไม่ทิ้งกัน สู้ภัยโควิด” เพื่อช่วยเหลือเกษตรกร ขอรับการสนับสนุนเงินจากทุกภาคส่วนเพื่อพยุงราคาผลไม้ มอบเป็นกำลังใจบุคลากรทางการแพทย์และผู้เกี่ยวข้อง จัดกิจกรรมกระตุ้นการบริโภคภายในจังหวัด กระจายผลไม้ออกนอกจังหวัด จัดกิจกรรมไลฟ์สดผ่านเฟซบุ๊ก เพื่อจำหน่ายทุเรียนสะเด็ดน้ำยะลาและมังคุดในสายหมอก ผ่านเพจล่องใต้ช้อปปิ้ง สนับสนุนกล่องบรรจุภัณฑ์และผู้ค้าออนไลน์ ลงทะเบียนผู้ประกอบการรับซื้อผลไม้ในจังหวัดยะลาเพื่ออำนวยความสะดวกแก่ผู้ประกอบการ และป้องกันการแพร่ระบาดของโรคโควิด-19